АҞӘА, хәажәкыра 18 – Sputnik, Асмаҭ Ҵәыџьԥҳа. 2021 шықәса ажьырныҳәа 1 инаркны Урыстәыла атәылауаҩратә шәҟәы иаша змам, аха зыҿҳәара иахыԥахьоу аҳәаанырцәтәылауаҩшәҟә зыԥсахырц зҭаху 65 доллар ишәароуп Урыстәыла атәылауаҩра амазаареи амамзаареи рышьақәыргыларазы, абри атәы Sputnik иазеиҭарҳәеит Урыстәыла Ацҳаражәҳәарҭа апресс-маҵзураҿы.
"Атәылауаҩшәҟә аҿҳәара ахысразы иршәо аԥара иагьхараԥсам иагьбаџьым. Ахаҭара шьақәзырӷәӷәо аҩныҵҟатә тәылауаҩшәҟә змам аҳәаанырцәтәи итәылауаҩшәҟәы аҿҳәара цазар, ицәыӡзар ма иԥхасҭеитәзар Урыстәыла атәылауаҩра имоу имаму гәаҭатәхоит. Ари апроцедура мҩаԥысуеит 2002 абҵара 14 рзы Урыстәыла ахада ишьақәирӷәӷәаз аусдҵа инақәыршәаны", - рҳәеит аусбарҭаҿы.
Ацҳаражәҳәарҭа апресс-маҵзураҿы иазгәарҭеит аҵыхәтәантәи амшқәа рзы Аконсултә ҟәшаҿы иҟоу агәаранқәа зыхҟьаз акарантин инадҳәаланы ажьырныҳәамзеи жәабранмзеи ауааԥсыра рыдкылара ахьымҩаԥырымгоз ауп ҳәа.
"Иара убри аан апандемиа иахырҟьаны аконсултә ҟәша аусзуҩцәа рхыԥхьаӡара еиҵахеит, уи азы атәылауаа рыдкылара аграфикгьы еиҭакуп. Жәашықәсатәи атәылауаҩшәҟәқәа рыҟаҵара уажәы имҩаԥыргоит ашәахьа-ахаша, ахәаша асааҭ 12:45 рҟынӡа, егьырҭ аамҭақәа рзы ирыдыркылаз адокументқәа аус рыдырулоит", - рҳәеит апресс-маҵзураҿы.
Ацҳаражәҳәарҭа апресс-маӡаныҟәгаҩ Денис Лавриков иҳәеит атәылауаа акарантин ҟалаанӡа амаҵзурахьы аҳәаанырцәтәылауаҩшәҟә аԥсахразы идҵаалахьазар, усҟан иара аҿҳәара иахымԥацзар, аха аԥкырақәа анаԥырга ашьҭахь уи аҿҳәара цахьазар –65 доллар шәатәуп Урыстәыла атәылауаҩра ашьақәырӷәӷәаразы ҳәа.
"Ақәҵараҿы иарбам акарантинтә ԥкырақәа рзы зтәылауаҩшәҟә аҿҳәара цаз ауаа рзы еивысшьак. Ареспублика ауааԥсыра рырманшәалара даара ишаҳҭахугьы Урыстәыла Ацҳаражәҳәарҭа азин амам Аиҳабыра рыӡбра ақәымныҟәара", - иҳәеит иара.
Урыстәыла Ацҳаражәҳәарҭа Аконсултә ҟәша атәылауаа рыдкылара иалагоит хәажәкыра 1 инаркны. Хәышықәсатәи атәылауаҩшәҟәқәа рзы анкетақәа рыдкылара шымҩаԥырго ашәахьа–ахәаша асааҭ 9:00 - 13:00 рзы. 2020 шықәса абҵара 18 инаркны ԥхынҷкәын 24 рҟынӡа анкета аҭаразы ашәҟәы иану атәылауаа ишьақәыргылоу аграфик ала ирыдыркылоит.
2021 шықәса ажьырныҳәа 11 инаркны анаҩсгьы анкета аҭаразы ашәҟәы иану атәылауаа хәажәкырамза анҵәамҭазы ирыдыркылоит.
Ирхиоу хәышықәсатәи атәылауаҩшәҟәқәа рырҭалоит ашәахьа-ахәаша, асааҭ 14:00 -17:00 (ахәаша 16.00 сааҭ рҟынӡа).
Хәышықәсатәи аҳәаанырцәтәылауаҩшәҟәы азы Аконсултә шәара 2220 мааҭ иҟоуп, 10-шықәсатәи азы – 5970 мааҭ, абанк акомиссиа 50 мааҭ.
Аԥсны аҭыԥантәи ахаланапхгараҭарахь алхрақәа мҩаԥысит мшаԥы 11 рзы.
"Адепутатрахь иқәгылаз акандидатцәа ҩажәаҩык рахьынтә 15-ҩык алхын. Иманшәаланы еилагарада имҩаԥысит алхрақәа. 5196- ҩык ашәҟәы иҭагалаз алхыҩцәа рҟынтәи 2052 -ҩык алхрақәа рхы рыладырхәит. Уи аԥхьа иҟаз ас еиԥш алхрақәеи дареи еиҿурԥшуазар, усҟан 2800-ҩык ыҟан алхыҩцәа. Актәи аилатәара мҩаԥысраны иҟоуп иааиуа ашәахьаҽны мшаԥы 19 рзы. 15-ҩык адепутатцәа рахьынтә ҩыџьа аҳәса ыҟоуп. Уи аԥхьа иҟаз адепутатцәа рахьынтә ҩыџьа ықәгылан, руаӡәк ҩаԥхьа далырхит, уи Тҟәарчалтәи араионтә хәышәтәырҭа аиҳабы Лали Гаргәылиа лоуп", - лҳәеит Ажьиԥҳа.
Ажьиԥҳа лгәаанагара лҳәеит аҭыԥантәи ахаланапхгараҭарақәа рахь инеиуа адепутатцәа зеиԥшразар акәу.
АҞӘА, мшаԥы 14 - Sputnik. Аԥсуа тәанчахәқәа ршәара апандемиа аамҭа иахҟьеит, избанзар 2020 шықәсазы Атәанчахәытә фонд 130 миллион мааҭ амоуӡеит. Абри атәы радио Sputnik иазеиҭеиҳәеит Аԥсны Атәанчахәытә фонд ахантәаҩы Денис Гәылариа.
2020 шықәсазы акоммерциатә еиҿкаарақәа ашәахтәқәа рықәырхит апандемиа инадҳәаланы. Ари афонд ахь аԥаранашьҭра анырра анаҭеит.
Ахантәаҩы иажәақәа рыла Атәанчахәытә фонд ахь аԥара назмышьҭуаз акоммерциатә еиҿкаарақәа рымацара ракәым, аҳәынҭқарратә еиҿкаарақәагьы рыдҵақәа нарыгӡомызт.
Убас ауал ду ақәны иҟоуп АУН "Амшынеиқәафымцамч", иҳәеит Гәылариа.
"Аха дара ишьақәырӷәӷәоу аграфик ҳзаарышьҭит, ирҳәеит ЕгрыГЕС аусура ишалагалак Атәанчахәытә фонд ахь ахыԥхьаӡаларақәа ишрылаго", - иҳәеит Гәылариа.
Иахьазы реиҳа ауал ду зықәны иҟоу еиҿкаароуп АУН "Амшынеиқәафымцамч".
Ашәарақәа еиҵахоит иара убасгьы ареспубликаҿы аԥсуа тәанчахәы зауа рхыԥхьаӡара иацло иахьалагаз ҳәа иҳәоит Гәылариа.
2020 шықәса алагамҭаз ари ахыԥхьаӡара 6656-ҩык инаӡозар, шықәса анҵәамҭазы 8592-ҩык ҟалеит.
Иахьа Атәанчахәытә фонд аамҭа-аамҭала ашәарақәа мҩаԥнагоит. Аԥхьа иззыршәо категорианы иҟоу Аԥсны жәлар реибашьра аинвалидцәа роуп.
"56 миллион мааҭ ауал ҳақәуп. Ари хәажәкырамза иатәуп. Аха иара есыҽны еиҵахоит. Раион-раионла аԥарақәа ҳшәоит. Аибашьра иадҳәало акатегориақәа рҿаԥхьа Аҟәа, Аҟәа араион, Очамчыратәии Тҟәарчалтәии араионқәа рҟны ҳуал ҳшәеит, иаанханы иҟоуп Гагреи Гәылрыԥшьи араионқәа", - иҳәеит афонд ахантәаҩы.
Гәылариа иажәақәа рыла Афонд ахь аԥаралагалара адинамика аныԥшуа иалагеит. Аҭагылазаашьа аҭышәынтәалара алшоны иҟоуп 2021 шықәса ахԥатәи аԥшьбаразы ҳәа иҳәоит иара.